CELEX: 32004D0815
Language: da
Date: 2004-11-19 00:00:00
Title: 2004/815/EF: Rådets afgørelse af 19. november 2004 om ændring af den erklæring om udøvelse af kompetence og stemmeret, som Det Europæiske Fællesskab har afgivet over for Den Almindelige Kommission for Fiskeri i Middelhavet

2.12.2004   
            
            
               DA
            
            
               Den Europæiske Unions Tidende
            
            
               L 357/30
            
         RÅDETS AFGØRELSE
   af 19. november 2004
   om ændring af den erklæring om udøvelse af kompetence og stemmeret, som Det Europæiske Fællesskab har afgivet over for Den Almindelige Kommission for Fiskeri i Middelhavet
   (2004/815/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 37 sammenholdt med artikel 300, stk. 2, første punktum, og artikel 300, stk. 3, første afsnit,
   under henvisning til forslag fra Kommissionen (1),
   under henvisning til udtalelse fra Europa-Parlamentet (2), og
   ud fra følgende betragtninger:
   
               (1)
            
            
               Det Europæiske Fællesskab er medlem af Den Almindelige Kommission for Fiskeri i Middelhavet (GFCM). Da Fællesskabet tiltrådte denne organisation, afgav det en generel erklæring om udøvelse af kompetence og stemmeret (3).
            
         
               (2)
            
            
               GFCM vedtog på mødet den 13.-16. oktober 1997 ændringer af aftalens tekst med henblik på indførelse af et selvstændigt budget.
            
         
               (3)
            
            
               Fællesskabet accepterede ved Rådets afgørelse af 17. juli 2000 ændringen af aftalen om oprettelse af Den Almindelige Kommission for Fiskeri i Middelhavet for så vidt angår opstilling af et selvstændigt budget for denne organisation (4).
            
         
               (4)
            
            
               Ændringerne vedrørende det selvstændige budget trådte i kraft den 29. april 2004.
            
         
               (5)
            
            
               Indførelsen af et selvstændigt budget for GFCM indebærer, at Fællesskabet yder et finansielt bidrag til dette budget. Bidragets størrelse gør det nødvendigt at tilpasse den erklæring om kompetence og stemmeret, der blev deponeret ved Fællesskabets tiltrædelse af GFCM —
            
         TRUFFET FØLGENDE AFGØRELSE:
   Eneste artikel
   1.   Fællesskabet ændrer hermed den generelle erklæring om kompetence og stemmeret, som det afgav over for Den Almindelige Kommission for Fiskeri i Middelhavet ved tiltrædelsen heraf; den erstattes af Fællesskabets erklæring om udøvelse af kompetence og stemmeret i henhold til artikel II, stk. 6, i aftalen om GFCM; denne erklæring er indeholdt i bilaget.
   2.   Formanden for Rådet bemyndiges hermed til at notificere Fællesskabets ændrede erklæring over for Levnedsmiddel- og Landbrugsorganisationens generaldirektør.
   
      Udfærdiget i Bruxelles, den 19. november 2004.
      
         
            På Rådets vegne
         
         J. P. H. DONNER
         
            Formand
         
      
   
   
      (1)  EFT C 15 af 20.1.1999, s. 13.
   
      (2)  EFT C 150 af 28.5.1999, s. 153.
   
      (3)  Rådets afgørelse 98/416/EF af 16. juni 1998 om Det Europæiske Fællesskabs tiltrædelse af Den Almindelige Kommission for Fiskeri i Middelhavet (EFT L 190 af 4.7.1998, s. 34).
   
      (4)  EFT L 197 af 3.8.2000, s. 35.
   
      BILAG
      Generel erklæring fra Det Europæiske Fællesskab om udøvelse af kompetence og stemmeret i henhold til artikel II, stk. 6, i aftalen om GFCM
      Denne erklæring præciserer Det Europæiske Fællesskabs og dets medlemsstaters kompetence i forhold, der er omfattet af GFCM-aftalen.
      1.   Det Europæiske Fællesskabs enekompetence
      Det Europæiske Fællesskab har enekompetence og udøver stemmeretten for de punkter på dagsordenen, der vedrører forvaltning og bevarelse af levende marine ressourcer.
      2.   Medlemsstaternes kompetence
      Det Europæiske Fællesskabs medlemsstater har kompetencen og udøver stemmeretten for de punkter på dagsordenen, der vedrører organisatoriske spørgsmål (retlige og proceduremæssige forhold).
      3.   Delt kompetence
      
               
                  a)
               
               
                  For de punkter på dagsordenen, der vedrører statistik og akvakultur, er kompetencen delt mellem Det Europæiske Fællesskab og dets medlemsstater. Stemmeretten udøves af Det Europæiske Fællesskab.
               
            
               
                  b)
               
               
                  For de punkter på dagsordenen, der vedrører forskning og udviklingsstøtte, er kompetencen delt mellem Det Europæiske Fællesskab og dets medlemsstater. Stemmeretten udøves af medlemsstaterne.
               
            
               
                  c)
               
               
                  For de punkter på dagsordenen, der vedrører behandling af rapporter og samarbejde med andre organisationer, er kompetencen delt mellem Det Europæiske Fællesskab og dets medlemsstater efter de samme kompetencefordelingsprincipper som anført i denne erklæring.
               
            
               
                  d)
               
               
                  For de punkter på dagsordenen, der vedrører budgetspørgsmål, er kompetencen delt mellem Det Europæiske Fællesskab og dets medlemsstater. Stemmeretten udøves af Det Europæiske Fællesskab.
               
            Denne erklæring erstatter den tidligere erklæring fra den 1. december 2004 og gælder for alle møder i GFCM, medmindre Det Europæiske Fællesskab afgiver en særlig erklæring vedrørende et bestemt møde eller et bestemt dagsordenspunkt.
      Hvis kompetencefordelingen mellem Det Europæiske Fællesskab og dets medlemsstater ændres, vil nærværende erklæring blive suppleret eller ændret i overensstemmelse dermed.